Vryheidsfront Plus | Koalisie-ooreenkoms tussen VF Plus en ander partye in belang van die mense van SA:
Tuis | Nuutste nuus | Koalisie-ooreenkoms tussen VF Plus en ander partye in belang van die mense van SA:
Dr. Mulder het vandag met die ondertekening van die ooreenkoms gesê die oorheersing van die ANC tot dusver op politieke gebied het tot 'n groot mate die moontlike positiewe rol wat koalisies tussen opposisiepartye kon speel, verydel.
Hy het gesê die VF Plus se voorspelling dat koalisies 'n groot rol na die 2016-plaaslike verkiesing sou speel, het gerealiseer en vir die eerste keer in die land se nuwe bedeling sal koalisies as 'n stelsel van wigte en teenwigte 'n groot rol speel om beter regering te verseker.
"Die VF Plus het aan sy kiesers gesê ons sal deel wees van koalisies en ons sal die party se waardes en beginsels daar indra omdat dit een van die positiewe opsies is wat ons kiesstelsel bied wat nou vir die eerste keer behoorlik benut kan word.
"Ons betree 'n nuwe politieke fase wat gekenmerk word deur 'n breë groep politieke partye wat op plaaslike vlak saam gaan werk om te regeer. Die ooreenkoms tussen die partye lui onder meer die doel daarvan is om eerlike, oop, verantwoordbare en werkbare regering aan die mense van Suid-Afrika te bring.
"Dit is nou ook duidelik dat alle partye hierby betrokke belangrik is, die groottes en die kleineres. Dit bring die boodskap hard en duidelik aan die publiek dat hulle kan stem vir die party van hul keuse, en dat hul stem nie gemors word nie, maar gebruik sal word om van Suid-Afrika 'n beter plek te maak.
"Indien partye gaan probeer om mekaar in te sluk of stil te maak, sal hierdie ooreenkoms nie werk nie. Ons almal besef dit. Ons besef ook dat Suid-Afrika in 'n krisis is en dat al die betrokke partye verantwoordelik moet optree en ten beste saam moet werk.